### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V**

**Hvad vil vi gerne opnå? Hvorfor stilles forslaget?**

Vejstøj er et vedvarende og stigende problem, som berører mange af kommunens borgere. Det gælder særligt ved de større veje og det overordnede vejnet. Nybyggerier med støjfølsomme anvendelser sikres i lokalplanlægningen med krav om nedbringelser af støjniveau til under Miljøstyrelsens grænseværdier. Kommunen har derimod aktuelt ingen forpligtigelser om nedbringelse af støj ved eksisterende boliger og støjfølsomme anvendelser.

Støjhandlingsplanen fra 2018 udpeger en række muligheder for støj-reduktion. Generelt er det muligt via trafik- og byplanlægningen at sikre, at størstedelen af trafikken bruger de mest miljøbeskyttede og overordnede veje. Herved koncentreres trafikken og støjgenerne. Dernæst benyttes støjgunstige asfaltbelægninger på det overordnede vejnet, når belægningen står til udskiftning. Effekten fra støj-gunstige belægninger er dog begrænset og aftagende over belægningens levetid.

Derudover peges på brug af støjafskærmning, værn eller volde. Der findes i dag over 40 km eksisterende støjafskærmning langs de større trafikveje i kommunen. En del af disse har kommunen drifts-forpligtigelsen for. Her står man overfor en udskiftning i løbet af de kommende år. En del af de eksisterende støjafskærmninger er etableret i en tid med mindre trafik og er i dag utilstrækkelige. Her kan det være relevant at opgradere. Andre steder er det relevant at etablere ny støjafskærmning.

Der er behov for en nærmere undersøgelse af de eksisterende støj-skærmes stand og opgraderingspotentiale samt behov/effekt af nye støjafskærmninger. Derudover er det behov for afklaring af ejerskabsforhold og drifts-forpligtigelser samt overblik over de lokale borgers holdning til evt. nye støjværn.

**Eventuelle input til hvem, hvad, hvordan og hvor mange ressourcer**

Venstre ønsker at arbejdet udføres parallelt med den nye støj-kortlægning, der skal udføres i 2022. Støjkortlægningen er første led i udarbejdelse af ny støjhandlingsplan (det er lovpligtig at kommuner skal udarbejde med fem års interval). Der bør afsættes 1 mio. kr. til undersøgelsen. På baggrund af disse undersøgelser vil det være muligt i støjhandlingsplanen at pege på generelle støjbekæmpelsestiltag med afsæt i undersøgelser af de konkrete muligheder og effekten ved brug af tiltagene.

Til at sikre vedligeholdelse og opgradering af eksisterende støjskærme, som kommunen har driftsforpligtigelse for, skal der derudover afsættes 20 mio. kr. årligt i fire år.

Kontaktperson fra partiet: Sofia Brandt

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.